Onko esimerkiksi Pitkäkalliontiellä siis asutusta? Koska sen paremmin OSM:n kuin MML:n kartankaan mukaan ei ole.

Track tosiaan meillä tarkoittaa lähinnä metsä- ja peltoteitä, jotka eivät "vie mihinkään", eli niiden pääasiallinen tarkoitus on ns. tarjota pääsy tiluksille.

On ihan totta, että jos tien varrella on asutusta, se ei ole track, mutta se ei automaattisesti tarkoita, että tie olisi residential - residential tarkoittaa siis asuinalueen katua, jonka liikenne on tyypillisesti nimenomaan tien varrella oleville asutuksille vievää. Ja tosiaan "asutuksille"; jos asumuksia on vain yksi, monesti parempi tyyppi on tällöin "service". Jos tie vie ainoastaan yhden talon pihaan, tuolloin vielä lisämääre service=driveway saattaa olla paikallaan.

Maaseudulla on kuitenkin aika paljon myös teitä, jotka kulkevat yksittäisen asuintalon ohi ja muuttuvat sitten metsä- tai peltotieksi. Erityisesti metsätiet saattavat olla jopa nimettyjä, mutta tällöin ihan käypä ratkaisu on laittaa tyypiksi service pihatien risteykseen asti ja track siitä eteenpäin.

Residentialin ja unclassifiedin ero on tosiaan jossain määrin veteen piirretty viiva, mutta lähtökohtaisesti unclassified on yleensä jonkin verran suurempi tie, sillä on läpikulkuliikennettä ja/tai vain vähän tien varrella olevaa asutusta.

Tässäkin saattaa joskus olla paikallaan jakaa sama tie useampaan tyyppiin - jos tie kulkee pitkiä matkoja asumattomassa metsässä ja leimahtaa sitten lopuksi pieneksi kyläksi, metsäosuus saattaa olla unclassified ja asutuksen osuus residential.